GL สวิงโหด11% หึ่งแก๊งขาใหญ่ “หลักสูตรดัง” รับบทปั่นหุ้นปล่อยของ ลากเม่าฝันค้าง 26.25 บาท
GL สวิงโหด 11% หึ่งแก๊งขาใหญ่ "หลักสูตรดัง" รับบทปั่นหุ้นปล่อยของ ลากเม่าฝันค้าง 26.25 บาท โดยราคาปิดตลาดภาคเช้าอยู่ที่ 24.40 บาท บวก 0.10 บาท หรือ 0.41% สูงสุดที่ 26.25 บาท ต่ำสุดที่ 23.60 บาท ด้วยมูลค่าซื้อขาย 2.80 พันล้านบาท
27 ก.ย. 2560

ผู้สื่อข่าวรายงานว่า ราคาหุ้นบริษัท กรุ๊ปลีส จำกัด (มหาชน) หรือ GL ปิดตลาดภาคเช้าอยู่ที่ 24.40 บาท บวก 0.10 บาท หรือ 0.41% สูงสุดที่ 26.25 บาท ต่ำสุดที่ 23.60 บาท ด้วยมูลค่าซื้อขาย 2.80 พันล้านบาท

โดยราคาหุ้น GL ในภาคเช้าปรับตัวขึ้นสูงสุดที่ระดับ 26.25 บาท ขณะที่ราคาปรับตัวลงต่ำสุดที่ระดับ 23.60 บาท จะเห็นได้ว่าราคาหุ้นสูงสุดและต่ำสุดต่างกันถึง 2.65 บาท หรือคิดเป็นการเปลี่ยนแปลงถึง 11.23%
ขณะที่ราคาหุ้นปิดตลาดภาคเช้าอยู่ที่ระดับ 24.40 บาท เท่ากับว่านักลงทุนที่เข้าซื้อหุ้น GL ในระดับสูงสุด (26.25 บาท) และยังไม่ได้ทำการขายหุ้นออกมาในภาคเช้าจะขาดทุนมากถึง 1.85 บาทต่อหุ้น เมื่อเทียบกับราคาปิดตลาดภาคเช้าวันนี้ (27 ก.ย.60)
อนึ่ง ก่อนหน้านี้นายมิทซึจิ โคโนชิตะ ประธานกรรมการและประธานเจ้าหน้าที่บริหาร GL เคยให้สัมภาษณ์ว่า บริษัทตั้งเป้าภายใน 5 ปี (60-64) กำไรสุทธิจะเติบโตมากกว่า 10 เท่าตัว จากปี 59 ที่มีกำไรสุทธิ 1,064 ล้านบาท ซึ่งเป็นการเติบโตตามรายได้ที่คาดว่าจะเติบโตได้ 10 เท่าตัว จาก 2,922 ล้านบาทในปี 59 โดยเป็นการเติบโตจากการปล่อยสินเชื่อที่ขยายตัวอย่างต่อเนื่องในกัมพูชา ลาว อินโดนีเซีย เมียนมา ศรีลังกา และสิงคโปร์ ที่คาดว่าจะเติบโตไม่ต่ำกว่าปีละ 50-100% ในทุกๆ ประเทศ ขณะที่การปล่อยสินเชื่อในประเทศไทยคาดว่าจะเติบโต 10-15%
ขณะที่การขยายตลาดอย่างต่อเนื่องในต่างประเทศ คาดว่าจะทำให้สัดส่วนการรับรู้กำไรสุทธิจากต่างประเทศเพิ่มขึ้นเป็น 90% จากปัจจุบันอยู่ที่ 60% โดยบริษัทตั้งเป้าที่จะมีการปล่อยสินเชื่อให้ถึง 3,000 ล้านคน ซึ่งจะมาจากการขยายจุดให้บริการปล่อยสินเชื่อ 20-30 แห่ง/วัน ด้วยงบลงทุนราวแห่งละ 400 ดอลลาร์สหรัฐในทุกๆประเทศ จากปัจจุบันที่มีอยู่ 1,000 จุดบริการ
โดยการให้สัมภาษณ์ดังกล่าว เป็นสาเหตุหลักที่ส่งผลให้ราคาหุ้นปรับตัวขึ้นอย่างร้อนแรงวานนี้ (26 ก.ย.) โดยเปิดตลาด 19.90 บาท ขึ้นไปทำจุดสูงสุดที่ 25.25 บาท ก่อนปิดตลาดที่ 24.30 บาท
นอกจากนี้ มีกระแสข่าวเกี่ยวกับการที่นักลงทุนรายใหญ่กลุ่มหนึ่งได้เข้ามาสร้างราคาหุ้น GL เพื่อเก็งกำไรระยะสั้น รวมถึงมีนักลงทุนอีกจำนวนหนึ่งที่เคยเข้าลงทุนด้วยต้นทุนที่สูงกว่าราคาซื้อขายในปัจจุบันมาก ซึ่งจากการตรวจสอบเบื้องต้นพบว่า นักลงทุนกลุ่มดังกล่าวเป็นกลุ่มที่มีการรวมตัวกัน ผ่านการเรียนหลักสูตรการลงทุนชื่อดังแห่งหนึ่ง โดยหากมีความคืบหน้าประการใด ทาง “ข่าวหุ้นธุรกิจออนไลน์” จะรายงานให้ทราบต่อไป